A participat pe post de comandant de pluton și apoi de adjutant de batalion la operațiunile militare din timpul Primului Război Mondial, luptând în Cursa către mare (17 septembrie – 19 octombrie 1914) și fiind grav rănit de un glonte rătăcit în lupta de la Fontenoy (Aisne) din 20 septembrie 1914; brațul stâng i-a fost amputat ca urmare a rănilor suferite, iar în 1915 a fost decorat cu Crucea de Fier cl. a II-a. S-a întors pe Frontul de Vest în decembrie 1915 în calitate de "Oberleutnant" și comandant de companie, iar în 1916, în timpul Bătăliei de pe Somme, a fost decorat cu Crucea de Fier cl. I. În 1917 a fost avansat la gradul de căpitan ("Hauptmann"), a fost decorat cu Crucea de Cavaler al Ordinului Casei de Hohenzollern și a fost detașat pe post de comandant de batalion în luptele de apărare împotriva primului atac britanic cu tancurile în Bătălia de la Cambrai (20 noiembrie - 6 decembrie 1917). La scurt timp după aceea, a fost internat în spital, suferind de pe urma intoxicației cu gaze toxice. A fost propus pentru decorarea cu ordinul Pour le Mérite, dar nu a mai apucat să primească această decorație din cauza încheierii războiului în noiembrie 1918.